ທີ່ໝັ້ນຂອງພວກກະບົດ ໃນຢູເຄຣນ ຖືກຖະຫລົ່ມ ດ້ວຍປືນໃຫຍ່ ຫຼັງການເລືອກຕັ້ງ
ຄວາມ​ເຄັ່ງ​ຕຶງ​ຍັງຢູ່​ໃນ​ລະດັບ​ສູງ​ ​ໃນບໍລິ​ເວນພາກຕາເວັນອອກ ຂອງຢູເຄຣນ ເຖິງ​ແມ່ນ​ວ່າ​ ໄດ້​ມີ​ການ​ຕົກລົງ​ຢຸດຍິງ​ກັນ ​ໃນ​ເດືອນກັນຍາ​ຜ່ານ​ມາ ກໍຕາມ.
ມີການຍິງປືນໃຫຍ່ຖະຫລົ່ມ ຢ່າງສະໜັ່ນຫວັ່ນໄຫວ ໃສ່ເຂດຊານ ເມືອງ Donetsk ທາງພາກຕາເວັນອອກຂອງຢູເຄຣນ ອັນເປັນ ເຂດທີ່ໝັ້ນ ຂອງພວກກະບົດນິຍົມຣັດເຊຍ ໃນວັນຈັນມື້ນີ້ ພຽງມື້ ດຽວຫຼັງຈາກປະເທດໄດ້ມີການເລືອກຕັ້ງເອົາສະມາຊິກສະພາ ຫ້ອງວ່າການເຈົ້າເມືອງໆ Donetsk ກ່າວວ່າ ຄວາມເຄັ່ງຕຶງຍັງຢູ່ໃນລະດັບສູງ ໃນບໍລິເວນດັ່ງກ່າວ ເຖິງແມ່ນວ່າ ໄດ້ມີການຕົກລົງຢຸດຍິງກັນໃນເດືອນກັນຍາຜ່ານມາ ລະຫວ່າງ ກີແອຟ ແລະພວກແບ່ງແຍກດິນແດນນິຍົມຣັດເຊຍ ຜູ້ມີສິດອອກສຽງ ເກືອບ 3 ລ້ານຄົນ ຢູ່ພາກຕາເວັນອອກຂອງຢູເຄຣນ ບໍ່ສາມາດປ່ອນບັດ ເລືອກຕັ້ງເອົາສະມາຊິກສະພາ ໃນວັນອາທິດວານນີ້ ປະທານາທິບໍດີຢູເຄຣນ ທ່ານ Petro Poroshenko ກ່າວວ່າ ຜົນ ການຢັ່ງສຽງພວກທີ່ອອກມາຈາກການປ່ອນບັດ ໃນວັນອາທິດວານນີ້ ສະແດງໃຫ້ເຫັນການສະໜັບສະໜຸນຢ່າງແຂງແຮງ ຕໍ່ການຊຸກຍູ້ຂອງທ່ານ ເພື່ອໃຫ້ມີການປະຕິຮູບປະຊາທິປະໄຕ ແລະມີສາຍພົວພັນອັນໃກ້ຊິດຂຶ້ນ ກັບສະຫະພາບຢູໂຣບນັ້ນ ການຢັ່ງຫາງສຽງອີກສອງບັ້ນ ສະແດງໃຫ້ເຫັນວ່າ ພັກຂອງທ່ານ Poro-shenko ແລະ ພັກອື່ນໆທີ່ນິຍົມຢູໂຣບ ໄດ້ຄອບງຳການເລືອກຕັ້ງ ທ່ານ Poroshenko ກ່າວຂອບອົກ ຂອບໃຈບັນດາຜູ້ປ່ອນບັດສຳຫລັບ ການສະໜັບສະໜຸນ ຕໍ່ອັນທີ່ທ່ານເອີ້ນວ່າ ຜົນການຢັ່ງສຽງພວກທີ່ອອກມາຈາກບ່ອນປ່ອນບັດ ສະແດງວ່າ ຝ່າຍຂອງທ່ານ Poro- shenko ໄດ້ຮັບຄະແນນສຽງ 23 ເປີເຊັນ ຊຶ່ງລຸດ ຈຳນວນສຽງສ່ວນໃຫຍ່ ຢ່າງຫລວງ ຫລາຍ ພັກແນວໂຮມມະຫາຊົນ ຫຼື Popular Front ຂອງນາຍົກລັດຖະມົນຕີ Arseniy Yatsenyuk ຕິດຕາມມາທີສອງ ດ້ວຍຄະແນນສຽງ 21 ເປີເຊັນ ເຖິງແມ່ນວ່າ ຈະນຳໜ້າບັນດາພັກຝ່າຍຄູ່ແຂ່ງກໍ່ຕາມ ທັງທ່ານ Poroshenko ກັບ ທ່ານ Yatsenyuk ຕ່າງກໍສະໜັບສະໜຸນໃຫ້ມີສາຍພົວພັນທີ່ໃກ້ຊິດຂຶ້ນ ກັບສະຫະພາບຢູໂຣບ ແລະໄດ້ໂຄສະນາຫາສຽງ ບົນຄຳປະຕິຍານວ່າຈະທຳການປະຕິຮູບ ທີ່ເຫັນວ່າມີຄວາມຈຳເປັນເພື່ອຈະນຳເອົາປະເທດ ຂຶ້ນມາຈາກວິກິດການລົ້ມຈົມນັ້ນ ການເຈລະຈາເລື້ອງການຈັດຕັ້ງລັດຖະບານປະສົມນຳກັນ ກຳນົດຈະມີຂຶ້ນໃນວັນຈັນມື້ນີ້